### NN 146/2024 (16.12.2024.), Naredba o uklanjanju invazivnih stranih vrsta rakunopsa (Nyctereutes procyonoides Gray, 1834) i rakuna (Procyon lotor, Linnaeus, 1758)

Ministarstvo zaštite okoliša i zelene tranzicije

2411

Na temelju članka 22. stavka 1. Zakona o sprječavanju unošenja i širenja stranih te invazivnih stranih vrsta i upravljanju njima (»Narodne novine«, br. 15/2018 i 14/2019), a u svezi s člankom 4. i 17. Uredbe (EU) br. 1143/2014 Europskog parlamenta i Vijeća od 22. listopada 2014. o sprječavanju i upravljanju unošenja i širenja invazivnih stranih vrsta te Provedbenom uredbom Komisije (EU) 2016/1141 оd 13. srpnja 2016. o donošenju popisa invazivnih stranih vrsta koje izazivaju zabrinutost u Uniji i Provedbenom uredbom Komisije (EU) 2017/1263 оd 12. srpnja 2017. o izmjeni Provedbene uredbe (EU) 2016/1141 o ažuriranju popisa invazivnih stranih vrsta koje izazivaju zabrinutost u Uniji, ministrica zaštite okoliša i zelene tranzicije donosi

NAREDBU

O UKLANJANJU INVAZIVNIH STRANIH VRSTA RAKUNOPSA (Nyctereutes procyonoides GRAY, 1834) I RAKUNA (Procyon lotor, LINNAEUS, 1758)

Članak 1.

Naređuje se uklanjanje invazivnih stranih vrsta rakunopsa (Nyctereutes procyonoides Gray, 1834) i rakuna (Procyon lotor, Linnaeus, 1758) na području Republike Hrvatske svim ovlaštenicima prava lova sukladno posebnom propisu.

Članak 2.

(1) Ministarstvo poljoprivrede, šumarstva i ribarstva odredit će rješenjem po službenoj dužnosti mjere i uvjete za uporabu lovačkog oružja i naboja te uvjete i način lova jedinki rakunopsa (Nyctereutes procyonoides Gray, 1834) i rakuna (Procyon lotor, Linnaeus, 1758) koje će se objaviti na službenoj mrežnoj stranici Ministarstva zaštite okoliša i zelene tranzicije.

(2) Pri uklanjanju jedinki rakunopsa (Nyctereutes procyonoides Gray, 1834) i rakuna (Procyon lotor, Linnaeus, 1758) potrebno je osigurati da životinje budu pošteđene svake boli, nelagode ili patnje koja se može izbjeći, a da se pritom ne ugrožava učinkovitost provođenja aktivnosti iz članka 1. te voditi računa da se provedbom uklanjanja ne utječe na zavičajne vrste i staništa.

Članak 3.

Uklonjene jedinke rakunopsa (Nyctereutes procyonoides Gray, 1834) i rakuna (Procyon lotor, Linnaeus, 1758) potrebno je odgovarajuće zbrinuti sukladno posebnom propisu.

Članak 4.

(1) Ovlaštenici prava lova dužni su u roku od sedam dana obavijestiti Ministarstvo zaštite okoliša i zelene tranzicije o svakom odstrelu rakunopsa (Nyctereutes procyonoides Gray, 1834) i rakuna (Procyon lotor, Linnaeus, 1758) dostavom izvješća o obavljenom odstrelu koje sadrži podatke o lovištu ili drugoj površini, ovlašteniku prava lova, nazivu i opisu lokaliteta, datumu i satu odstrela i broju opaženih i odstrijeljenih jedinki te fotografije jedinki, na adresu elektroničke pošte strane.vrste@mzozt.hr. Izvještaj o broju odstrijeljenih jedinki ovlaštenici prava lova dužni su evidentirati i u važećoj lovnogospodarskoj osnovi (lovnoj kronici). Obrazac izvješća o obavljenom odstrelu sastavni je dio ove Naredbe (Prilog 1.).

(2) U slučaju utvrđivanja jedinki koje pokazuju znakove bolesti ili pronađenih uginulih životinja, isto je potrebno prijaviti ovlaštenoj veterinarskoj organizaciji u skladu s člankom 4. stavkom 1. Pravilnika o prijavi bolesti životinja (Narodne novine, br. 55/2023).

Članak 5.

(1) Stručni nadzor nad provedbom ove Naredbe provodi tijelo državne uprave nadležno za poslove zaštite prirode.

(2) Inspekcijski nadzor nad provedbom ove Naredbe provode lovni inspektori i inspektori zaštite prirode.

Članak 6.

Ova Naredba stupa na snagu osmoga dana od dana objave u »Narodnim novinama«.

Klasa: 352-04/24-04/90
 Urbroj: 517-10-1-1-24-6
 Zagreb, 9. prosinca 2024.

Ministrica
 Marija Vučković, v. r.

PRILOG 1.

OBRAZAC IZVJEŠĆA O OBAVLJENOM ODSTRELU

MINISTARSTVO ZAŠTITE OKOLIŠA I ZELENE TRANZICIJE

strane.vrste@mzozt.hr

|  |  |  |  |
| --- | --- | --- | --- |
| Obrazac izvješća o obavljenom odstrelu1 | | | |
| VRSTA:  (označiti odstrijeljenu vrstu) | ☐ RAKUNOPAS (Nyctereutes procyonoides Gray, 1834) | | |
| ☐ RAKUN (Procyon lotor, Linnaeus, 1758) | | |
| NAZIV I BROJ LOVIŠTA: |  | | |
| OVLAŠTENIK PRAVA LOVA: |  | | |
| NAZIV LOKALITETA:  (Upisuje se naziv toponima) |  | | |
| OPIS LOKALITETA:  (Upisuje se kratki opis lokaliteta: npr. obala rijeke, livada uz cestu, čistina usred šume, šuma bukve, most/cesta/željeznička pruga, polja kukuruza i dr.): |  | | |
| KOORDINATE:  (upisuju se X i Y koordinate, po mogućnosti u HTRS96/TM koordinatnom sustavu)  \*nije obavezno polje | X | | |
| Y | | |
| DATUM OPAŽANJA I/ILI ODSTRELA: |  | SAT OPAŽANJA I/ILI ODSTRELA: |  |
| BROJ OPAŽENIH  JEDINKI: |  | BROJ ODSTRIJELJENIH JEDINKI: |  |
| KORIŠTENO LOVAČKO ORUŽJE I NABOJ:  \*nije obavezno polje |  | | |
| FOTOGRAFIJE VRSTE I/ILI LOKALITETA:  (Označiti jesu li izvješću priložene fotografije) | ☐ DA ☐ NE | | |
| NAPOMENA:  (Upisuju se dodatne informacije koje se smatraju bitnima za obavljeni odstrel) |  | | |

1 Izvješće se ispunjava za svaki dan odstrela zasebno.